Gandia s'uneix al Dia de la Visibilitat Lèsbica
26 abril 2024

## Gandia s'uneix al Dia de la Visibilitat Lèsbica26 abril 2024Última actualització: 26 abril 2024

![](../gestion/img/d1716ea5235a074c8b63de8dc857db277937c24549ecde73991123a58b1e6a74.jpg)  
  

La plaça Major de Gandia ha acollit, a les 12 hores de hui, un manifest amb motiu del **Dia de la Visibilitat Lèsbica**.

  
En aquesta ocasió, **l'activista, membre del Col·lectiu de Lesbianes, Gais, Transsexuals i Bisexuals de la Safor (CLGS) i fundadora del seu grup de dones, Laia Fayos**, s'ha encarregat de dur a terme la lectura.

  
Entre altres coses, ha explicat que, actualment, les dones lesbianes continuen invisibilitzades i compten amb molt pocs referents dins de les indústries culturals, com el cinema, la música o la literatura i dels sectors com la política o el periodisme.

  
_«Per desgràcia en el poc que es va veient s'han imposat uns prototips que han creat una imatge estereotipada i limitada de com "han de ser" les lesbianes. Cada persona té la seua pròpia manera d'expressar la seua identitat de gènere i la seua sexualitat, i totes les formes són igualment vàlides i respectables. No hem de caure en prejudicis cap a les persones per la seua aparença física o el seu comportament»_, ha afirmat.

  
Dit això, ha reivindicat la necessitat de continuar treballant per aconseguir una major i millor representació i ha insistit en la importància de prendre l'espai públic _«en un món en el qual, per si mateix, ser dona ja és una opressió»_.

  
Finalment, ha recordat a totes aquelles dones que van viure la seua identitat des del silenci, la vergonya i la por i ha comentat que, després de quinze anys eixint als carrers per a visibilitzar-se, les lesbianes han d'alçar la veu pels qui, en un passat, _«van estar al capdavant del col·lectiu i van rebre colps i insults per ser "camioneres" i "homenots"»_.

  
Després del discurs, Fayos, acompanyada d'alguns integrants del Govern municipal, ha penjat una pancarta al balcó de l'Ajuntament per a visibilitzar aquesta data.

  
A l'acte ha acudit la **regidora d'Igualtat i Diversitat LGTBI, Maribel Codina** i altres membres de la corporació local.

[Twittear](https://twitter.com/share)